Debatten raser i Thisted, efter et internt notat på sygehuset foreslår at lukke intensivafdelingen.

De tre senge der i dag er på intensivafdelingen i Thisted skal reduceres til en enkelt. Sådan lyder det i et internt notat hos Regionshospital Nordjylland, som allerede nu møder hård kritik. Hvis det bliver til en realitet, så kan det for eksempel komme til at betyde, at intensivpatienter der skal have respiratorbehandling skal en tur på landevejen til hospitalet i Hjørring. Forslaget er på nuværende tidspunkt et oplæg til debat. - Jeg tolker det et oplæg til en reduktion af funktionerne på Thisted Sygehus. Problemet er, at det er et sårbart sygehus, som allerede har været udsat for reduktioner, og det giver utryghed for beboerne i Thy og på Mors, fortæller nyvalgt regionsrådsmedlem i Region Nordjylland, Tage Leegaard. Tage Leegaard er ikke den eneste kritiker af forslaget. Også regionsrådsmedlem Lina Hundebøll Jespersen kritiserer forslaget på Facebook: Langt til Hjørring Når patienterne rykkes længere væk, så bliver køreturen for de pårørende også længere. Køreturen fra Thisted til Hjørring ligger på omkring 130 kilometer. Hospitalsdirektør Henrik Larsen medgiver, at der kan blive længere til sygehuset for intensivpatienter og deres pårørende. - Vi gør det her af god faglighed, og vi skal behandle så mange patienter, som vi hovedet kan i Thisted, siger han. Han understreger, at oplægget til omstrukturering var tænkt som en intern diskussion om fremtiden for Thisted Sygehus. - Der er ikke noget, der er sikkert. Vi har sat det her i gang som en faglig debat internt i sygehuset for at finde ud af, hvad der er godt at gøre i årene fremover. Derudover har vi nogle udfordringer med, at vi har en medicinsk afdeling, som er presset, så det her er også et samlet forsøg på at give en bedre behandling af de sygepatienter i Thisted, siger Henrik Larsen.